Laisvės TV

„Laisvės TV“ – internetinė televizija, kurios laidos transliuojamos „YouTube“ platformoje. Tai sutelktiniu finansavimu paremta internetinė televizija. Televiziją įkūrė garsus Lietuvos žurnalistas ir visuomenininkas Andrius Tapinas 2016 m. rugsėjo 11 d.

„Laisvės TV“ lėšas televizijos išlaikymui renka „Contribee“ platformoje, televiziją galima remti ir naudojantis „Bitcoin“, „PayPal“ ir „Paysera“ paslaugomis. 2022 m. pabaigoje televizija turėjo daugiau nei 4 tūkstančius rėmėjų, o kas mėnesį žiūrovų skiriama suma siekia apie 26 tūkstančių JAV dolerių. 2022 m. lapkritį „Youtube“ svetainėje „Laisvės TV“ paskyra turėjo daugiau kaip 169 tūkstančių prenumeratorių, o jos laidos buvo peržiūrėtos daugiau nei 80 mln. kartų.

Laidos 
„Laikykitės ten“ – intelektualios satyros laida sulaukianti iki 230 tūkstančių peržiūrų. Laidoje šmaikščiai ir kandžiai aptariamos šalies, užsienio aktualijos, o kartą per mėnesį – scenaristų išsamiai paruošta tema. Už pagrindinio laidos vairo Andrius Tapinas. „Laikykitės ten” ir „Laikykitės ten. Pokalbiai” rodomi ne tik „YouTube”, bet ir keliose regioninėse televizijose – „Balticum” bei „Lietuvos ryto” televizijoje.

Startavus 7-ajam sezonui Laikykitės ten gerokai atsinaujino ir pasiūlė žiūrovams naujus formatus. Laidą papildė tokios rubrikos kaip: Radikalusis smalsumas (mokslo naujienos kartu su Goda Raibyte-Aleksa), Ką pažiūrim (kartu su aktoriumi Jonu Braškiu apžvelgsime naujausius filmus, kuriuos verta pažiūrėti kiekvienam), Kriminalinis skaitalas (kriminalinė naujienų apžvalga su visiems puikiai pažįstamu balsu – aktoriumi Mindaugu Papinigiu), Ant suoliuko (sporto rubrika kartu su jums jau puikiai pažįstamu vedėju – Ignu Grinevičiumi), Topas ir Penktadienio ypatingasis. 

Spręskite patys – kassavaitinė tiesioginė debatų laida, kurioje diskutuoti ir savo poziciją pasakyti bei apginti kviečiamos dvi probleminės pusės. Šioje laidoje itin svarbus žiūrovų įsitraukimas, todėl stebėti, klausti ir dalyvauti apklausose jie kviečiami specialiai tam sukurtoje platformoje.

Šį sezoną „Tiek žinių: kalba ekspertas“ laida susijungia su „Spręskite patys“ ir dar dažniau reaguos į svarbiausias mūsų visuomenės temas.

„Vyriausioji Lietuvos Komisija“ – Andrius Tapinas, Rita Miliūtė, Birutė Davidonytė, Dovydas Pancerovas, Ignas Kinčinas ir Aurelijus Bezekavičius kartą per mėnesį buriasi į Vyriausiąją Lietuvos Komisiją tam, kad su sau būdingu humoru ir įžvalgumu analizuotų svarbiausius Lietuvos klausimus. Laidos vedėjai pateikia savo požiūrį į svarbiausius mėnesio įvykius Lietuvoje ir pasaulyje.

„Tiek žinių” – žinios „Laisvės TV” formatu. Kiekvieną pirmadienį – ketvirtadienį pateikiamos svarbiausios dienos naujienos paprastai, suprantamai ir su laisvu humoru.

D. Pancerovo ir B. Davidonytės žurnalistiniai tyrimai – tiriamosios žurnalistikos pagrindus Lietuvoje padėję, bestselerio „Kabinetas 339” autoriai Dovydas Pancerovas ir Birutė Davidonytė naujus tyrimus, specialias laidas bei jų užkulisius, kurios iš esmės keis Lietuvą, atskleidžia „Laisvės TV” kanale. Piliečiai, turintys svarbios informacijos ir norintys apie tai pranešti žurnalistams, gali susisiekti www.laisves.tv nurodytais būdais.

Birutės Davidonytės ir Dovydo Pancerovo pokalbiai - lėti ir išsamūs pokalbiai apie valstybę su žinomais visuomenės veikėjais.

Tūkstantmečio žinios – Prie „Laisvės TV“ komandos prisijungia naujas praktikantas – geriausias Lietuvos komikas Mantas Bartuševičius ir jums pristato naują pramoginę laidą – Tūkstantmečio žinios.Radi

Naujoje žinių laidoje žiūrovams pristatysime svarbiausius Lietuvos istorinius įvykius. Kiekvienoje laidoje, naujas Lietuvos amžius.

Specialios laidos ir interviu 
Iki 2017 m. balandžio, per kiek daugiau nei pusę metų, „Laisvės TV“ žiūrovams pristatė ne vieną specialią laidą. Prieš 2016 m. metų Lietuvos Respublikos Seimo rinkimus buvo surengtos net kelios „Norite valdyti? Pasikalbėkime apie tai…“ laidos, kuriose svečiavosi ir buvo kalbinami garsūs šalies politikai.

2016 m. spalio 9 d., per rinkimų naktį, vyko tiesioginė 5 valandų trukmės laida, kurią vedė Andrius Tapinas ir Aurimas Perednis. Laidoje buvo aptariami rinkimų rezultatai, kalbinami aukščiausio rango politikai, žiūrovai taip pat išvydo ir šou elementų.

Per 2017 m. „Laisvės TV“ transliavo net dviejų didžiausių šalies politinių partijų, socialdemokratų ir konservatorių, kandidatų į partijos pirmininkus debatus.

2017 m. gruodžio 9 d. išskirtiniame interviu Andrius Tapinas kalbino JAV senatorius John McCain ir Amy Klobuchar. Pokalbis „Youtube“ svetainėje buvo transliuojamas tiesiogiai. „Laisvės TV“ tapo vienintele žiniasklaidos priemone gavusią teisę surengti interviu su JAV senatoriais.

Tų pačių metų kovo 16 d. „Laisvės TV“ žiūrovams pristatė išskirtinį A. Tapino interviu su Kolumbijos narkotikų barono Pablo Escobaro sūnumi Juanu Pablo Escobaru. „Laisvės TV“ tapo vienintele žiniasklaidos priemone, gavusią teisę transliuoti interviu su knygą Lietuvoje pristačiusiu J. P. Escobaru.

2018 m. kovo 5 d. pristatytas specialusis interviu su Nobelio premijos laureatu Ervinu Neheriu.

2018 m. kovo 15 d. įvyko vos per porą dienų „Laisvės TV“ suorganizuoto protesto „Mes kaltinam!“ tiesioginė transliacija. Protestas surengtas po to, kai Seimas atmetė pasiūlymą panaikinti Konstituciją pažeidusio parlamentaro Mindaugo Basčio mandatą. Proteste dalyvavo daugiau nei 5 tūkstančiai žmonių, o jo transliacija peržiūrėta daugiau nei 130 tūkst. kartų.

2018 m. „Laivės TV“ suorganizavo ir transliavo Seimo rinkimų debatus „Mūšis dėl Zanavykų“ Šakiuose. Šie rinkimai vyko siekiant pakeisti Šakiuose į Seimą išrinktą ir vėliau Konstituciją pažeidusį bei iš Seimo nario pareigų pasitraukusį parlamentarą Mindaugą Bastį. Debatuose dalyvavo visi kandidatai į LR Seimą (taip pat ir M. Bastys).

Tų pačių metų rugsėjo 16 d. žiūrovams pristatytas unikalus interviu su „Žiedų valdovo“ žvaigžde John Rhys-Davies, trilogijoje vaidinusiu nykštuką Gimlį.

2018 m. gruodžio 9 d. „Laisvės TV“ transliavo protesto akciją „Paskutinis skambutis“, skirtą palaikyti protestuojančius mokytojus. Šią protesto akciją organizavo Andrius Tapinas kartu su įvairių profesinių sąjungų ir organizacijų atstovais. Proteste dalyvavo apie 40-50 organizacijų bei 6 tūkstančiai žmonių.

2019 m. kovo 3 d. „Laisvės TV“ žiūrovus kvietė į Halės turgų Vilniuje, kuriame vyko rinkimų vakarėlis „Savivalda, mano meile“. Rinkimų naktį laidą vedė ir su kandidatais į Vilniaus mero postą, prezidento postą, politologais ir influenceriais kalbėjo Andrius Tapinas ir Rita Miliūtė. Specialiosios laidos metu tiesiogiai iš partijų ir komitetų štabų naujienas pranešinėjo „Laisvės TV“ reporteriai. „Savivalda, mano meile“ laidą papildė stand-up komikų pasirodymai.

2019 m. kovo 15 d. įvyko tiesioginė kandidatų į Vilniaus mero postą – Remigijaus Šimašiaus ir Artūro Zuoko – debatų transliacija „Laisvės TV“ kanale.

2019 m. gegužę vyko primojo ir antrojo Prezidento rinkimų turų „Noriu būti Prezidentas“ tiesioginės transliacijos. Jų metu – debatai ir rezultatų stebėjimas su visuomenininkais, ekspertais ir politologais bei pasijungimai į kandidatų štabus.

2019 m. birželio 16 d. „Laisvės TV“ pristatė specialųjį interviu su buvusiu Estijos prezidentu T. H. Ilvesu.

2019 m. birželio 19 d. kanale pasirodė specialusis interviu su Andy King, muzikos festivalio „Fyre Festival“ prodiuseriu. „Fyre Festival“ – prabangus, didžiausias vakarėlis, turėjęs vykti Bahamose, tačiau niekada neįvykęs tapo didžiausiu fiasko festivalių istorijoje.

2020 m. kovo 18 d. paaiškėjus informacijai, kad medikai pandemijos metu dirba be apsaugos priemonių, Rita Miliūtė kreipėsi į visuomenę su „Laikykitės, medikai!” projektu.

2020 m. kovo 24 d. „Laisvės TV” kanale prasidėjo „Laikykitės, medikai!” komandos vaizdo dienoraščių ciklas.

2020 m. rugpjūčio 17 d. „Laisvės TV” išleido trumpą animuotą, aiškinamąjį vaizdo įrašą apie paskutiniojo Europos diktatoriaus – neteisėtai išrinkto Baltarusijos prezidento A. Lukašenkos gyvenimo istoriją ir darbus bei kvietė žiūrovus dalyvauti „Laisvės kelyje”.

2020 m. rugpjūčio 23 d. daugiau nei 70 tūkst. žiūrovų tiesiogiai stebėjo didinga istorija tapusį „Laisvės kelią”, kurio gyvoje grandinėje nuo Vilniaus Katedros aikštės iki Baltarusijos pasienio rankomis susikibo apie 50 tūkst. žmonių. Tiesioginėje transliacijoje buvo kalbinami valstybės vadovai: G. Nausėda, D. Grybauskaitė, V. Adamkus, V. Landsbergis.

2020 m. rugsėjo 13 d. išleistas specialus „Laikykitės ten” pokalbis su jaunais lenkų politikais – Laisvės partijos kandidate Evelina Dobrovolska ir Socialdemokratų partijos atstovu Robert Duchnevič – apie lenkų tautinės mažumos atstovavimą Lietuvoje. Specialus pokalbis buvo įžanga į projektą „Atsisveikinimas su Voldemortu”.

2020 m. spalio 8 d. žiūrovams pristatytas animuotas, informacinis vaizdo įrašas apie Lietuvos lenkų rinkimų akcijos – krikščioniškų šeimų sąjungos narių vidinius verslo ir politinius ryšius.

2020 m. spalio 12 d. vyko daugiau nei 6 valandų trukmės tiesioginė transliacija „Rinkimų naktis su Laisvės TV”, kurioje vedėjai Andrius Tapinas bei Skirmantas Malinauskas kalbino įvairių politinių partijų atstovus, naujienų stebėtojai Rita Miliūtė, Aidas Puklevičius ir Liudas Dapkus aptarė interneto aktualijas, o reporteriai lankė partijų rinkimų štabus pranešdami karščiausias naujienas. Ši rinkimų naktis ne tik ilgiausiai trukusi, bet ir surinkusi daugiausia peržiūrų – beveik 200 tūkst. „YouTube” platformoje.

2020 m. spalio 26 d. vyko antrojo Seimo rinkimų turo rinkimų naktis. Beveik 5 valandas trukusioje tiesioginėje transliacijoje vedėjai Ignas Grinevičius ir Andrius Tapinas iš studijos „Laisvės namuose” kartu su žiūrovais stebėjo galutinį Lietuvos piliečių pasirinkimą artimiausiems ketveriems metams.

2020 m. lapkričio 3 d. vyko speciali tiesioginė transliacija „Kova dėl Baltųjų rūmų”, kurioje buvo aptariami JAV Prezidento rinkimai.

Populiariausias vaizdo įrašas 
Milžiniško populiarumo sulaukęs olandų satyrikų vaizdo klipas, kuriame jie Donaldo Trumpo prašo, kad JAV būtų pirma, o Olandija – antra, į savotišką maratoną įtraukė ir kitas Europos šalis. „Laisvės TV“ kartu su Austrijos, Vokietijos, Danijos, Ispanijos ir kitų šalių televizijomis įsijungė į varžybas „Norime būti antri“.

2017 m. vasario 3 d. „Laisvės TV“ pristatė didžiulio populiarumo sulaukusį vaizdo klipą „Lithuania welcomes Trump“. Tai autoironijos kupinas klipas, kuriame Lietuva išreiškia norą būti trečia. Vaizdo įrašas „Youtube“ iki balandžio mėnesio jau buvo peržiūrėtas beveik 3 mln. kartų. Šiam klipui sukurti buvo išleista vos 186 eurai.

Komunikacija 
„Laisvės TV” su savo žiūrovais komunikuoja per pagrindinį „YouTube” kanalą. Taip pat socialinėje erdvėje – „Facebook“, „Instagram“, „Tik Tok“ ir „Patreon“ platformose, kur yra subūrusi nemenką gerbėjų minią. Žiūrovai laidas taip pat gali išgirsti tinklalaidžių formatu įvairiose platformose: „Spotify“, „Anchor“, „Podtail“ ir kt. Televizija taiko išskirtinį modelį – savo rėmėjams kiekvieną mėnesį siunčia ataskaitą apie nuveiktus darbus, išlaidas ir tolimesnius planus.

Konfliktai 
2016 m. rugsėjį portale tv3.lt pasirodė straipsnis „Nelegaliai veikianti A. Tapino „Laisvės TV“ gali būti užblokuota“. A. Tapinas įsivėlė į žodžių mūšį su TV3, o „Laisvės TV“ komanda kreipėsi į teisininkus bei žurnalistų etikos inspektoriaus tarnybą. Po beveik pusę metų trukusio tyrimo žurnalistų etikos inspektorė įspėjo TV3 paneigti tikrovės neatitinkančią informaciją. Nustatyta, kad teiginiai apie nelegaliai veikiančią A. Tapino „Laisvės TV“ ir jos blokavimą, žemina A. Tapino, kaip projekto kūrėjo, garbę ir orumą.

Transliuotos laidos 

 Pinigų karta
 Trys Draugai
 Krazy Lithuania
 Ačiū, Mokytojau
 Sarginiai Šunys
 Rytas ir Vytas
 Pagonių kiemas su Edmundu Jakilaičiu
 Ar tu juokauji?
 paMokslas
 JustIn Lithuania
 Pretendentai
 Aš, tu ir virtuvė
 Lietuvos politikos forumas
 Karštos kėdės
 R.I.T.A.
 Dekonstrukcijos
 Lietuvos futbolas. 1 prieš 1 su Nerijumi Kesminu
 Še tau
 Tapinoidas
 Duok leteną
 Kiek kainuoja Lietuva?
 Mažos mūsų pergalės
 Šortų dialogai
 PU’KATukai
 Elementaru
 Tiek šūnų
 Pinigų kartos akademija
 Sofos žaidynės
 Gyvūnų ministerija
 SINERGIJA?
 Po septintos
 Šviesos!
 #klausimėlis

 Edvino kelionės (Laisvės TV X)
 Monų monai (Laisvės TV X)
 Edvinas nori būti (Laisvės TV X)
 Antanas nori būti (Laisvės TV X)
 Autosnobai (Laisvės TV X)
 Sofos žaidynės (Laisvės TV X)
 Žaidimo partija (Laisvės TV X)
 L&A show (Laisvės TV X)
 Mados planas (Laisvės TV X)

 BOSAI (Laisvės TV. Pinigai)
 Į pliusą (Laisvės TV. Pinigai)
 Skamba teisingai (Laisvės TV. Pinigai)
 Turiu klausimą (Laisvės TV. Pinigai)
 Išgelbėk pinigus (Laisvės TV. Pinigai)
 Komanda (Laisvės TV. Pinigai)

Kiti kanalai 
„Laisvės TV X“ – vienas didžiausių pramoginių kanalų lietuviškoje YouTube platformoje. 

Šiame kanale galite rasti įvairiausio turinio: nuo technologijų apžvalgų iki socialinių tinklų memų. Su populiariausiais Lietuvos kūrėjais kiekvienais metais siekiame supažindinti plačią auditoriją su socialiniais, pramoginiais ir švietėjiškais projektais. Kanalas įkurtas 2017 m. spalio 6 d.

„Laisvės TV X“ kanale transliuojamos laidos:

„STT“ – laidos Socialinių Tinklų Tarnybos žiniose apžvelgiami svarbiausi socialinių tinklų įvykiai, naujienos ir tendencijos.

„Unbox Ring“ – laidoje apžvelgiamos, išbandomos ir įvertinamos įvairios naujosios technologijos ir išmanieji įrenginiai.

„Čestovas nori būti“ – laida, kurioje vlogeris Lukas Čestovas lankosi įvairiose įmonėse, išbando jose siūlomas profesijas ir dalinasi savo įspūdžiais.

„Safas Sketch comedy“ – vaidybiniai, humoristiniai, įvairių gyvenimiškų situacijų sketchai kartu su talentingu, vienu perspektyviausių šalies YouTuberiu Safu – Laurynu Zmejausku.

„Vunderkindė“ – laidų ciklas apie šiuolaikinės mados tendencijas Lietuvoje ir pasaulyje su vedėja Vilte Kinderevičiūte. 

„Ei, mažyte, pametei“ – 5 serijų romantinės komedijos serialas. 

Kavinėje apsilankiusi paslaptinga klientė palieka vieną daiktą, kuris sujaukia baristos kasdienybę. Noras grąžinti pamestą daiktą jauną vaikiną įvelia į vieną už kitą keistesnes situacijas. Ar jiems pavyks susitikti? Ar vaikino tikslas – tikrai tik sugrąžinti tai, ką pametė mergina?

„Laisvės TV. Pinigai“ – kanalas žmonėms, kuriems rūpi pinigai. 

Ilgiausiai lietuviškos televizijos eteryje gyvuojantis projektas apie verslą „Pinigų karta“ evoliucionuoja į atskirą YouTube kanalą, kurio turinį užpildo laidos apie finansus, jų valdymą, investavimą, verslo vadybą,  naujausias technologijas bei interviu su įmonių vadovais. Kanalas įkurtas 2021 m. rugsėjo 1 d.

Kanalas išlaiko „Laisvės TV“ koncepciją rimtas laidas pateikti kartu su pramoginėmis.

„Tiek pinigų“ – greitos ir paprastos ekonomikos bei verslo naujienos.

„Kaip tai veikia?“ – laidų ciklas, kuriose gilinamės į sutelktinio finansavimo, tarpusavio skolinimo platformų veikimo principus, analizuojame ten slypinčias rizikas ir domimės, kaip jose investuoti. 

„Kalba ekspertas“ – aktualių pokalbių laida, kurioje savo sričių ekspertai diskutuoja apie aktualią tos dienos, savaitės ar mėnesio problemą/naujieną.

„Man už tai moka“ – laida, pasakojanti apie retas, netradicines ir galbūt net negirdėtas profesijas bei jų atstovus Lietuvoje.

Iniciatyvos 
„Laisvės piknikas“ – nuo 2016 metų kasmet vasaros pabaigoje vykstantis didžiausias nemokamas festivalis Lietuvoje. Idėja surengti festivalį kilo po to, kai Kauno rajono politikai nedavė leidimo žurnalistui Andriui Tapinui susitikti su Ringaudų gyvenvietės gyventojais. Festivalyje vyksta įvairių nevyriausybinių organizacijų pasirodymai, muzikos atlikėjų koncertai, pramogos.

2017 m. festivalį papildė diskusijų palapinės. Jose piliečiai kviečiami bendrauti su įvairiais visuomenininkais, politologais, ekspertais, politikais, o diskusijas moderuoja žymiausi Lietuvos žurnalistai.

Nuo 2017 m. festivalio šūkis yra „Valstybė Esu Aš!“. Šis šūkis piliečiams primena, jog kiekvienas esame atsakingas už savo valstybę ir skatina nepamiršti, jog esame ir turime elgtis kaip valstybės šeimininkai.

2020 m., kai pasaulį sukaustė koronaviruso pandemija, per vieną savaitę įvyko 4 „Laisvės Piknikai” – Marijampolėje, Alytuje, Utenoje bei Tauragėje.

„Pilietinių Organizacijų Asociacija“ (POA) – 2019 metais įkurta asociacija, skirta kovoti su įvairiomis manipuliacijos informacija formomis. Asociaciją įkūrė internetinė televizija „Laisvės TV“, iniciatyva „Demaskuok.lt“ ir Lietuvos „elfai“. Pirmuoju asociacijos vadovu išrinktas POA idėjos autorius, „Laisvės TV“ direktorius Mykolas Markauskas. Asociacijos tikslas – keistis žiniomis, kontaktais, inicijuoti bendrus projektus ir vienyti pajėgas kovai su dezinformacija.

„Eik pasirinkti!“ – 2019 m. prieš Europos Parlamento rinkimus 5 didžiuosiuose Lietuvos miestuose (Kaune, Panevėžyje, Klaipėdoje, Šiauliuose ir Vilniuje) „Laisvės TV“ organizuoti debatai „Eik Pasirinkti!“. Debatų metu kandidatai į Europos Parlamentą tapo intelektualaus televizinio žaidimo dalyviais, kuriame varžėsi idėjomis ir žiniomis.

„Laikykitės, medikai!” – 2020 m. kovo mėn. prasidėjus COVID-19 protrūkiui Lietuvoje, valdžios atstovai tikino, kad Lietuvos medikai apsaugos priemonėmis yra aprūpinti. Tačiau „Laisvės TV” pasiekė žinios, kad medikai, kurie susiduria su sergančiais žmonėmis dirba visiškai kitomis sąlygomis – neturi net vienkartinių kaukių. Kovo 18 d. pradėta iniciatyva „Laikykitės, medikai!”, kurios metu siekta kartu su žmonėmis aprūpinti medikus reikalingiausiomis apsaugos priemonėmis. Iniciatyvos metu iš žmonių ir įmonių surinkta daugiau nei 2 mln. eurų, daugiau nei 40 tūkst. įvairių apsaugos priemonių, parama aprūpintos 274 įstaigos.

„Laisvės kelias” – 2020 m. rugpjūčio 23 dieną organizuota iniciatyva paminėti Baltijos keliui ir taip palaikyti už laisvę bei demokratiją protestuose kovojančius Baltarusijos piliečius. Gyvoje grandinėje nuo Vilniaus Katedros aikštės iki Baltarusijos pasienio dalyvavo daugiau nei 50 tūkst. žmonių, taip pat atskirus, mažesnius „Laisvės kelius” organizavo 32 užsienio valstybės, kiti Lietuvos miestai bei miesteliai. Lietuvos ir pasaulio žiniasklaidoje žinia apie „Laisvės kelią” pasiekė 3 mlrd. interneto vartotojų, be to, ši iniciatyva buvo suorganizuota vos per 10 dienų.

„Viso gero, Valdemarai” ir „Viso gero, Voldemortai” – 2020 m. rugsėjo mėnesį, prieš Seimo rinkimus, prasidėjusi „Laisvės TV” iniciatyva, kurios siekis buvo skatinti rinkėjus aktyviai dalyvauti Seimo rinkimuose ir tokių būdu antivalstybiškai veikianti Lietuvos lenkų rinkimų akcija – krikščioniškų šeimų sąjunga (LLRA-KŠS), nesurinkusi reikalingų 5 procentų kartelės daugiamandačių apygardose, nepatektų į parlamentą. Daugiausia dėmesio susilaukė diskusinis leidinys „Viso gero, Valdemarai?”, kuriame atskleisti tikrieji partijos darbai.

Po I rinkimų turo, spalio 12 d. naktį buvo oficialu, jog Lenkų rinkimų akcija surinko 4,8 procento balsų ir į Seimą nepateko. Kampanijos metu V. Tomaševskis kreipėsi į Vyriausiąją rinkimų komisiją sustabdyti akciją, po rinkimų dar intensyviau kėlė klausimus dėl „šiurkščių” pažeidimų, tačiau VRK nustatė, jog šiurkščių pažeidimų iniciatyvoje nebuvo. Vėliau Seimas kreipėsi į Konstitucinį teismą, siekiant išnagrinėti skundus dėl kampanijos, tačiau Konstitucinis teismas prašymą atmetė. 

„Laikykitės! – Medikai” – 2020 m. lapkričio mėnesį sugrįžęs „Laikykitės, medikai!” projektas, tik šį kartą palaikymo žinutė nukreipta į antrojo karantino ištiktą visuomenę. „Laisvės TV” remiama 18 medicinos ekspertų grupė visuomenei ir Sveikatos apsaugos ministerijai ruošia su COVID-19 susijusią duomenų analizę, veiksmų planus ir gaires.

Šaltiniai

Nuorodos 
 Laisvės TV „Facebook“ paskyra
 Laisvės TV kanalas
 Laisvės TV „Instagram“ paskyra
 Laisvės TV „Tik Tok“ paskyra
 Laisvės TV X kanalas
 Laisvės TV X „Facebook“ paskyra
 Laisvės TV X „Instagram“ paskyra
 Laisvės TV X „Tik Tok“ paskyra
 Laisvės TV. Pingai kanalas
 Laisvės TV. Pinigai „LinkedIn“ paskyra
 Laisvės Media Group „LinkedIn“ paskyra

Lietuvos televizijos kanalai
Internetas Lietuvoje